Det kan være fristende at bevæge sig ud på de nordjyske fjorde og søer, men også livsens farligt. Fristelsen overvandt i dag to 12-årige piger fra Nykøbing Mors, som gik cirka 500 meter ud på isen. - De var meget tæt på Nykøbing Mors Havn, og med vind og strøm gør det ikke forholdene bedre. Det kunne have endt frygtelig galt, siger vagtchef ved Midt og Vestjyllands Politi, Jan Nørrum. Midt og Vestjyllands Politi fik anmeldelsen klokken 17:39 af en borger fra byen, der havde spottede de to piger. Politiet varslede straks JRCC, også kendt som Søværnet, som skulle komme med en helikopter og få pigerne tilbage på sikker grund. Det blev heldigvis ikke nødvendigt. Da politiet ankom, havde borgere fra byen allerede fået dem i sikkerhed. - Vi har haft fat i pigerne og deres forældre, og gjort klart hvor alvorligt, det er. Det er vigtigt, at borgerne ikke går ud på isen, medmindre kommunen har sagt ok for det, siger Jan Nørrum.

Referat:
To 12-årige piger fra Nykøbing Mors kunne ikke modstå fristelsen i at lege på den tykke is.